Arthur Conan Doyle

Arthur Conan Doyle ba 22/05/1859 koe Edinburgh ( Britana ) koblir.

 Blirizva 
In dene katalikevafa yasa zo gaar, i koe yasa dere albapasa va yamba nope eba ke gadikye tise lingesik. Bak rumeugal dene Jesus alkaf kizey vayar. Ba tevda gorar da tuloriskawer aze va selaropa dene kotla ke Edinburgh direilanon toz vayar.

Keni kotlafa vayara, va berpotam toz suter ise konak koe Chambers's Edinburgh fela zo sanegad. Bak 1880 kotlon ritar aze va megoltota rundanyar. Bak bata koyara, va jontika bagalara ugalar, don tulon tiura va tota is tcabanera va megol is lubera ko fentapaf lavok ikz-. Bata koyara va intaf direkef grabomeem di turestapar.

In bak 1881 zo dobar aze wetce jadif selaropik koe tota moelapisa talte Afrika toz kobar. Direilanon koe Portsmouth welton galter. Arti balemda va vixas undeks atoer nume wetce kurmik zo malnaler, ise va Louise Hawkins kurer. Bak 1887 va Vayara va kere ( A Study in Scarlet ) taneaf ardialaf berpot lize Sherlock Holmes koredik klitar. Va selaropa wan skeur ise va itopa vayar ; bak 1891 ko London galter. Va abic anelik sumpar nume va stuva ke intaf kiewatcaf koredik wan suter, i va berpotam skultan is sanegan koe The Strand Magazine virda. Bat ardialaf berpotam va pilkomodara is erba tiskad voxen Doyle va izvaf berpot loon djusuter. Batenide jupar da Sherlock Holmes xonuker ise va Batakafa rumala ( The White Company ) sutelar. Soe erbafa lazava jupad da ine va intaf stagaf koredik gonokatrasir, i Sherlock Holmes gire konakilan mali 1901 koe Vakol ke Baskerville yasa ( The Hound of the Baskervilles ) berpot.  

Nope suteks sules va Boer Geja koe Geeafrika ( The War in South Africa ~ Geja koe Geeafrika ) bak 1902 zo tuoluar. Icde Afrika bak 1909 va The Crime of the Congo undeks kaikion suter, aze bak 1912 va Drasunafa tamava ( The Lost World ).

Bak intafe sare,  Arthur Conan Doyle krupteyer da intaf berpot tiyid grabom bagaliaf gu krafiara. Neke batugale gan saneg loote me zo gruped solve rupa nakilasa va Sherlock Holmes wan zo skeud kore sutesik va sina ikudayar, torigison gu torackaf suteroteem. Kaiki tanoya decemda mali sanegara va taneaf berpotam, Arthur Conan Doyle zavzar tanealik ke ardialafa berpotinda nume va yona varafa oxila wan koswar.

 Sanegaks 

 Vuestexa 

|style="vertical-align: top;"|

Doyle (Arthur Conan)
Doyle (Arthur Conan)
Doyle (Arthur Conan)
Doyle (Arthur Conan)
Doyle (Arthur Conan)
Doyle (Arthur Conan)
Doyle (Arthur Conan)